PRANEŠIMAS ŽINIASKLAIDAI  
2025 m. birželio 2 d.

**Praėjus mėnesiui po pokyčių: fiksuotų palūkanų pasiūlymas tapo privalomas, bet retai pasirenkamas**

**Gegužės pradžioje įsigaliojo naujas reikalavimas bankams – nuo šiol visiems būsto paskolos prašantiems klientams privaloma pateikti pasiūlymus tiek su kintamomis, tiek su fiksuotomis palūkanomis. Nors sprendimas fiksuoti palūkanas vis dar priklauso nuo paties kliento, tikimasi, kad ši priemonė paskatins žmones sąmoningiau įvertinti finansinę riziką ir pasirinkti jiems tinkamiausią modelį. Apie tai, kaip pokyčiai veikia rinką ir ar jau matyti pirmieji rezultatai, pasakoja „Luminor“ banko finansavimo srities vadovė Laura Žukovė.**

„Pirmasis mėnuo parodė, kad klientų elgsena iš esmės nepasikeitė – fiksuotas palūkanas ir toliau renkasi nedidelė dalis gyventojų. Šiandien, kai EURIBOR traukiasi žemyn, didžioji dalis naujai sudaromų sutarčių lieka su kintamomis palūkanomis“, – sako L. Žukovė.

**Rinkosi mažiau nei 1 proc. gyventojų**

Remiantis 2025 m. pirmojo ketvirčio „Luminor“ banko duomenimis, paskolų, suteiktų su fiksuota palūkanų norma, dalis net nesiekė 1 proc. visų per šį laikotarpį išduotų banko paskolų. Kaip pastebi L. Žukovė, ši tendencija nepasikeitė ir gegužės mėnesį, įsigaliojus pakeitimams.

Ekspertės teigimu, toks gyventojų pasirinkimas yra suprantamas – kai bazinės palūkanų normos mažėja, klientai nori tai pajausti ir savo mėnesinėse įmokose. Vis dėlto, rinkos pokyčiai primena, kad fiksuotos palūkanos – tai ne tik kainos klausimas, bet ir tam tikra draudimo forma.

„Fiksavimas šiandien gali būti mažiau patrauklus kainos požiūriu, tačiau tiems, kam svarbus stabilumas, tai vis tiek išlieka aktualia priemone. Galimybė žinoti, kokia bus įmoka po pusmečio ar dvejų, kai aplinkybės pasikeis, daliai gyventojų suteikia ir svarbią psichologinę ramybę“, – komentuoja L. Žukovė.

**Fiksuoti ar nefiksuoti?**

Pasak ekspertės, renkantis tarp kintamų ir fiksuotų palūkanų svarbiausia įsivertinti savo finansinę situaciją ir atsparumą netikėtumams.

„Fiksuoti ar nefiksuoti – nėra teisingo ar neteisingo atsakymo. Klausimas – kaip elgsimės, jei situacija pasikeis? Ar būsime pasiruošę netikėtai augančioms išlaidoms?“ – pastebi L. Žukovė.

Ji taip pat pažymi, kad „Luminor“ klientams šis pokytis – daugiau formalumas nei naujiena. Fiksuotos palūkanos banko siūlomos jau ilgą laiką, tačiau pasirinkimas paliekamas kliento sprendimui.

„Esminių elgsenos lūžių kol kas nematome, tačiau pokytis svarbus tuo, kad kiekvienas klientas dabar neišvengiamai gauna abi alternatyvas. Tai leidžia sąmoningai pagalvoti, kuris kelias labiau atitinka jo poreikius“, – apibendrina L. Žukovė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius  
„Luminor“ komunikacijos projektų vadovas  
Tel.: +370 623 48086  
El. p.: [sarunas.kubilius@luminorgroup.com](mailto:sarunas.kubilius@luminorgroup.com)